Борис Младенов-Young
Седях по изгрев-слънце замечтан…

chitanka.info

Седях по изгрев-слънце замечтан

на пясъчния бряг на океана,

следях вълните в бяг необуздан

с душа от лудо щастие пияна.

И сякаш някак си загубих слух

за шумната тълпа около мене

и в нереална тишина дочух

откъм водите тяхното шептене.

Красиви строфи, рими… Нямах лист,

но в творческата треска с пръст направо

ги вписах върху пясъка златист.

Получи се вълнуващ прям сонет.

Една вълна го връхлетя стремглаво

и думите отнесе… ред по ред!

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.